Munster pootjie Stick se wenplanneMunster het die SA A-span met 28 – 14 in Cork geklop. Foto: Twitter. Die SA A-rugbyspan het gisteraand geblaas en nogmaals geblaas, maar hulle het hulle boeglam gesukkel om Munster se huisie in Cork om te stoot; om dan nie eens van die deur na moontlike Springbok-glorie te praat nie. Die Suid-Afrikaners het met 28–14 die onderspit gedelf om vir die Ierse klub nóg ŉ oorwinning teen internasionale teenstanders te besorg nadat hulle destyds ook met die All Blacks en die Aussies afgereken het. “Munster het goeie rugby in die reënerige toestande gespeel en ons het geweet dat hulle beslis hul geleenthede sal aangryp wanneer hulle in ons halfgebied is. Dan het ons glad nie by ons wedstrydplan in die eerste helfte gebly nie en ŉ paar maklike strafskoppe afgestaan,” het Mzwandile Stick, afrigter, gesê. Die Iere het vier drieë teenoor die twee van die besoekers gedruk en selfs al het Thomas du Toit en kie die septer in die skrums geswaai, kon die Suid-Afrikaners maar net nie behoorlik aan die gang kom nie. Volgens Du Toit, wat die kapteinskapleisels vir die wedstryd vasgevat het, kan ŉ gebrek aan kohesie een van die redes vir die nederlaag wees. “Ons wil nie verskonings soek nie, maar ons het min tyd gehad om ons strukture slaggereed te kry. Daarteenoor is die verstandhouding tussen die Munster-spelers baie goed – hulle speel immers al baie lank saam rugby.” Grant Williams het vir ŉ bietjie meer woema gesorg toe hy sy verskyning van die plaasvervangersbank gemaak het en Stick is tevrede met die wyse waarop die impakspelers hul stempel op die wedstryd probeer afdruk het. “Die plaasvervangersbank het beslis baie energieke spel opgedis en die jong spelers het glad nie gaan lê nie.” Die Bristol Bears wag Donderdag op die span. Munster: Drieë: Shane Daly, Diarmuid Barron, Simon Zebo en Mike Haley. Doelskoppe: Ben Healy (4). SA A: Drieë: Aphelele Fassi en Sikhumbuzo Notshe. Doelskoppe: Johan Goosen en Gianni Lombard.